'n Reusestap in gehalte vir Mahindra | Maroela Media
Soos met enigiets in die moderne wêreld verwag ons vordering. Dit is nie meer aanvaarbaar om net te wees nie. Mense, produkte, maatskappye en dies meer moet aanhoudend streef om beter te wees. Ek hou die jonger vervaardigers in Suid-Afrika by dié maatstaf. Suid-Afrika is nie 'n afvalterrein vir Sjina of Indië se skrootmetaal nie.
Gelukkig is die XUV300 'n reusestap in die regte rigting vir Mahindra. Die XUV het nie goeie bougehalte (vir 'n Mahindra) nie … maar werklik goeie gehalte. Die ontwerp is mooi en die binneruim netjies. Die spesifikasievlak op die reeksleidende W8-model is hemelhoog. Weereens, nie vir 'n Mahindra nie … maar in vergelyking stof hy al sy mededingers uit.
In die W8-model is daar 7 lugsakke, ESP, misligte voor en agter, voorste parkeringsensors, truratkamera, sitplekgordelwaarskuwing vir agterste passasiers, wegtrekhulp, banddrukmonitor, selfverduisterende truspieëltjie, 17″-sierwiele, CarPlay & Android Auto, dubbelsoneklimaatbeheer, spoedbeheer, leerbekleedsel en 'n sondak.
Daar is twee enjins in die reeks beskikbaar. 'n 1.2-driesilinderturbopetrolenjin wat 81 kW en 200 Nm wringkrag bied. Die ander is 'n 1.5-viersilinderturbodiesel wat 86 kW en 300 Nm bied. Ek lieg … 85,8 kW. Ek rond dit af. Albei enjins maak gebruik van 'n sesspoed-handratkas en sit hul krag na die voorwiele. Die koppelaar neem 'n paar ratwisselings om aan hom gewoond te raak, maar gou genoeg is mens goeie maats. Ons het slegs die dieselenjin by die bekendstelling gery. Op die pad is die enjin lieflik stil en die ratverhoudings egalig versprei om versnelling heel rats te maak. Versnelling in sesde rat op die oop pad is self indrukwekkend met die 300 Nm.
Die binneruim is lekker gemaklik as mens eers reg sit. Die kajuit is ergonomies uitgelê en met al die speelgoed kan mens nie anders as om gemaklik te wees nie. Ritgehalte is heel in die kol vir dié klas voertuig en padhouvermoë goed. Daar is so te sê geen bakrol nie – 'n goeie kompromis tussen padhouvermoë en ritgehalte.
Mahindra stap al 14 jaar 'n pad in Suid-Afrika. Dié wat hulle al besit het, sweer by hulle. Die XUV300 gaan reusetreë gee vir Mahindra met persepsies oor die handelsmerk se gehalte. Indien jy in die mark is – gaan toetsbestuur een, jy sal aangenaam verras wees.
XUV300 W6 1.2 Petrol R249 999
XUV300 W6 1.5 Diesel R274 999
XUV300 W8 1.2 Petrol R304 999
XUV300 W8 1.5 Diesel R324 999
Die reeks word gedek deur 'n 5 jaar/150 000 km-waarborg en 5 jaar/90 000 km-diensplan en padbystand.
Ons sal binnekort tyd met die petrolweergawe deurbring en dán die XUV300 met sy mededingers vergelyk.
Mooi Mahindra. Nou het Toyota kompetisie en sal moet uithaal en wys.
Met al die standaard toerusting is die prys baie goed vasgestel! Mahindra beïndruk al meer! Ford sal ook moet ligloop!
Ek het Mahindra voertuie verkoop so n paar jaar gelede, en moet se die gehalte is baie goed. Daar was geen foute op die voertuie nie, en geen klient wat gekla het nie. Regtig n puik voertuig wat mense onderskat. Die XUV 500 sal mense se oe laat rek as hulle een toetsbestuur!!
Ek kan net nie dink dat 'n 1.2 liter turbo petrolenjin voldoende gaan wees vir so 'n voertuig nie. En om soveel krag uit so 'n klein enjintjie te wurg laat my wonder oor die leeftyd van die enjin . . .